Terveyden ja hyvinvoinnin laitos (THL) katsoo, että sosiaali- ja terveydenhuollon asiakkaiden valinnanvapauden laajentaminen on kannatettavaa niin asiakkaiden aseman ja oikeuksien vahvistamiseksi kuin sote-palvelujärjestelmän kehittämiseksi. THL on ollut asiassa aloitteellinen ja valinnanvapaus sisältyi ”Jonottamatta hoitoon” -aloitteeseen jo vuonna 2013.

Toisaalta Suomen oloihin heikosti sopiva tai yksityiskohdissaan keskeneräinen malli voi entisestään hankaloittaa palvelujen integraatiota, heikentää kansalaisten yhdenvertaisuutta ja vaikeuttaa sosiaali- ja terveydenhuollon kustannuskehityksen jarruttamista.

Lausunnolle lähetetty lakiluonnos on keskeneräinen

Luonnoksen pohjalle rakentuvan valinnanvapausmallin arviointi on vaikeaa, sillä sen tulevat vaikutukset ovat riippuvaisia vielä valmisteilla olevista lainsäädännön tarkennuksista sekä uudistuksen käytännön toimeenpanosta maakunnissa.

”Erityisesti tuottajakunnan laajentamiseen liittyvät ratkaisut – liikelaitosten perustaminen, julkisen tuotannon yhtiöittäminen sekä tuottajien toiminnalle asetettavat ehdot – ovat uudistuksen onnistumisen kannalta keskeisiä kysymyksiä, jotka vaativat jatkovalmistelua”, toteaa THL:n pääjohtaja Juhani Eskola.

Yhtiöittämisvelvoitetta harkittava uudelleen

Lisäksi THL haluaa kiinnittää huomiota siihen, että luonnokseen sisältyvä vaatimus valinnanvapausmarkkinoilla olevan julkisen tuotannon yhtiöittämisestä tulee aiheuttamaan maakunnille huomattavia haasteita ja aikataulullisia vaikeuksia. Tuloksena voi syntyä tilanne, jossa asukkaiden valittavana on lainsäädännön tullessa voimaan lähes yksinomaan yksityisten yritysten tuottamia suoran valinnan ja suun terveydenhuollon palveluja.

THL katsoo, että on kansallisen kokonaisedun mukaista väljentää ja vaiheistaa valinnanvapausuudistuksen aikataulua, jotta tasavertaiset palvelut pystyttäisiin takaamaan koko väestölle. Näin menetellen voidaan myös paremmin hyödyntää niitä näkökohtia ja kokemuksia, jotka nousevat esiin vielä alkuvaiheissaan olevissa valinnanvapauskokeiluissa.

Lähde:

Lausunto luonnoksesta laiksi asiakkaan valinnanvapaudesta sosiaali- ja terveydenhuollossa (1 Mt)

THL-aloite: Jonottamatta hoitoon

Lisätietoja:

Valinnanvapaus sote-uudistus -verkkosivuilla

Juhani Eskola

pääjohtaja

THL

puh. 029 524 6001

[email protected]

Markku Pekurinen

johtaja

THL

puh. 029 524 7630

[email protected]